Ordú na Cúirte Breithiúnais (an Séú Dlísheomra) an 12 Samhain 2025 (iarraidh ar réamhrialú ó Curtea de Apel Constanţa - an Rómáin) – Fashion TV RO SRL, Maestro SPRL v Direcţia Generală Regională a Finanţelor Publice Galaţi - Serviciul Soluţionare Contestaţii - Administrația Județeană a Finanțelor Publice Constanța, Direcția Generală Regională a Finanțelor Publice Galați - Administrația Județeană a Finanțelor Publice Constanța – Activitatea de Inspecţie Fiscală
(Cás C-475/24 1, Fashion TV RO agus Maestro)
(Tarchur chun réamhrialú – Cánachas – Comhchóras cánach breisluacha (CBL) – Treoir 2006/112/CE – Airteagal 168 – An ceart chun CBL a asbhaint – Cairt um Chearta Bunúsacha an Aontais Eorpaigh – Airteagal 47 – An ceart chun leigheas éifeachtach agus triail chóir a fháil – Airteagal 50 – An prionsabal ne bis in idem – Imeachtaí coiriúla i gcoinne daoine nádúrtha a dhíbhe – Nós imeachta riaracháin a bhaineann le cuideachta a bhfuil stádas duine inchánach aici – Scrúdú ar fhianaise a bailíodh le linn imeachtaí coiriúla – Airteagal 99 de Rialacha Nós Imeachta na Cúirte Breithiúnais – Freagra a fhéadfar a bhaint go soiléir as an gcásdlí atá ann)
Teanga an cháis: an Rómáinis
An chúirt a rinne an tarchur
Curtea de Apel Constanţa
Páirtithe sna príomhimeachtaí
Iarratasóirí: Fashion TV RO SRL, Maestro SPRL
Cosantóirí: Direcţia Generală Regională a Finanţelor Publice Galaţi - Serviciul Soluţionare Contestaţii - Administrația Județeană a Finanțelor Publice Constanța, Direcția Generală Regională a Finanțelor Publice Galați - Administrația Județeană a Finanțelor Publice Constanța – Activitatea de Inspecţie Fiscală
An chuid oibríochtúil
Ní mór Airteagal 168 de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha, arna léamh i bhfianaise Airteagal 47 den Chairt um Chearta Bunúsacha an Aontais Eorpaigh, a léiriú sa chaoi nach mór don chúirt náisiúnta, a éisteann díospóid a bhaineann le feidhmiú an chirt chun cáin bhreisluacha a asbhaint, a fhíorú go gcomhlíonann an duine inchánach lena mbaineann na coinníollacha substainteacha agus foirmiúla a leagtar síos leis an Treoir sin agus féadfaidh sí, chuige sin, scrúdú a dhéanamh ar fhianaise a bailíodh le linn imeachtaí coiriúla roimhe sin i gcoinne daoine seachas an duine inchánach sin, ar choinníoll go n-urramaítear leis an scrúdú sin na cearta a ráthaítear le dlí an Aontais, go háirithe leis an gCairt um Chearta Bunúsacha, lena n-áirítear prionsabal an chomhionannais arm agus cearta na cosanta.
____________
1 IO C, C/2024/6076.